Daar is geswoeg, gesweet en opgedok ... | News24
Daar is geswoeg, gesweet en opgedok ...
=Die bittereinders wat kilogramme weggetrap het (van links) Claudette Jonck, wat tweede was nadat sy 19.6kg verloor het, Magda Kruger (instrukteur), die wenner Shanelle van Eck en Marinet van Tonder was derde nadat sy 10.3kg verloor het. Foto: ANIKA DE BEER
Vir twaalf lang weke is daar geswoeg, gesweet én opgedok!
Dit was alles deel van die stryd wat lede van Despatch Spinning Club mekaar aangesê het om te kyk wie gaan in dié tyd die meeste vetjies wegtrap.
Onder die leiding van instruktrise Magda Kruger, is daar vanaf begin Februarie tot einde April behoorlik gesweet om te bepaal wie die gewigsverlieskroon gaan dra.
"Daar is streng reëls verbonde aan die kompetisie. Die deelnemers is elke Maandag geweeg om te sien wie vaar die beste," het Kruger gesê.
Byna elke vrou in die wêreld weet dat dit baie makliker is om gewig op te tel as om dit te verloor. Daarom was daar 'n paar goue reëls.
"Indien enige deelnemers gewig opgetel het in plaas daarvan om dit te verloor, moes hulle 'n boete van R5 betaal. As 'n deelnemer nie opdaag vir 'n sessie nie, moes 'n boete van R20 betaal word. Dit is nou behalwe as hulle siek was, dan verstaan mens tog dat oefening nie goed is nie."
Hierdie reëls klink dalk 'n bietjie té streng, maar die wenners kan beaam dat om by reëls te hou, huis die goue reël vir sukses is.
Shanelle van Eck was die uiteindelike wenner nadat sy 'n totaal van 23.5kg weggetrap het. Spinning is goeie kardiovaskulêre oefening. Die weerstand waarteen jy trap moet ge-reeld verander en omdat jou hart die hele tyd in 'n verskillende tempo klop, is dit baie goed vir vetverbranding en fiksheid.